L-imprenditur Joseph Portelli ma' Hamrun Spartans FC: "Era ġdida li se twassal għall-isbaħ żminijiet"
Ġunju 11, 2020 Aġġornata 11 Ta' Ġunju, 2020 9:31pm Joseph Portelli, l-imprenditur Għawdxi u wieħed mill-akbar negozjaturi ta' Malta, mil-lejla huwa kkonfermat bħala persuna li se jieħu f'idejh il-proġett ta' Hamrun Spartans FC. Dan il-ftehim bejn il-klabb u Portelli se jkun qed jibda paġna ġdida għal klabb Ħamruniż bi Storja kbira fil-futbol Malti. TVMSport jista' jikkonferma li għall-ewwel tliet snin, Portelli se jkun qed jieħu ħsieb il-parti tal-kummerċjalizazzjoni tal-klabb bi proġett li jinkludi fost oħrajn, parkeġġ taħt l-art u l-immodernizzar tal-Victor Tedesco Stadium. Dan il-proġett hu stmat li maż-żmien irendi aktar minn €3,000,000 fis-sena li se jagħmlu lil Hamrun Spartans forza, mill-ġdid, fil-futbol Malti. Sorsi ta' TVMSport viċin il-Kumitat Ħamruniż iddiskrivew dan il-ftehim storiku bħala "era ġdida li se twassal għall-isbaħ żminijiet." TVMSport jinsab infurmat ukoll li Portelli se jkun qed jieħu ħsieb in-negozjati mal-plejers il-ġodda biex fi żmien tliet snin, it-tim ikun b'saħħtu biżżejjed biex jirbaħ il-kampjonat u jiddomina l-futbol Malti kif għamel fis-Snin '80. Għall-ewwel snin ta' dan il-ftehim, Nunzio Antignani se jibqa' President tal-klabb iżda mhux eskluż li wara ftit snin iċedi postu biex finalment Portelli jkun stabbilit fit-tmexxija. Joseph Portelli mhux wiċċ ġdid fil-futbol Malti. Għal diversi snin, okkupa l-kariga ta' President taċ-Champions Għawdxin, Nadur Youngsters FC. Hamrun Spartans rebħu l-aħħar kampjonat tagħhom fl-istaġun 1990/91 taħt it-tmexxija tal-President Victor Tedesco. Fi stħarriġ li kienet għamlet l-MFA ftit taż-żmien ilu, kien ikkonfermat li minkejja nuqqas ta' kważi 30 sena mill-aħħar unur mirbuħ, Hamrun Spartans FC għadu mal-aktar erba' klabbs popolari f'Malta.